## Prethodno obvezujuće mišljenje Agencije za zaštitu tržišnog natjecanja

### NN 103/2008 (10.9.2008.), Prethodno obvezujuće mišljenje Agencije za zaštitu tržišnog natjecanja

# AGENCIJA ZA ZAŠTITU TRŽIŠNOG NATJECANJA

**3139**

Agencija za zaštitu tržišnog natjecanja (dalje: Agencija) zaprimila je 13.
kolovoza 2008. od Ministarstva gospodarstva, rada i poduzetništva (dalje:
Ministarstvo), dopis od 25. srpnja 2008., klasa: 011-01/08-01/183, urbroj:
526-12-02/1-09-2, u svezi zahtjeva za davanje mišljenja, prijedloga i primjedbi
na Nacrt Prijedloga Zakona o izmjenama i dopunama Zakona o državnoj potpori za
obrazovanje i izobrazbu s Konačnim prijedlogom Zakona (dalje: Nacrt Prijedloga
Zakona).
U privitku navedenog zahtjeva dostavljen je i tekst Nacrta Prijedloga Zakona s
obrazloženjem pojedinih članaka.
S obzirom da Nacrt Prijedloga Zakona sadrži elemente državne potpore iz članka
3. stavka 1. Zakona o državnim potporama (»Narodne novine«, broj 140/05), u
obliku poreznih olakšica, Agencija, temeljem odluke Vijeća za zaštitu tržišnog
natjecanja (dalje: Vijeće), sa 112. sjednice, održane 28. kolovoza 2008.,
sukladno članku 10. stavku 1. Zakona o državnim potporama, donosi sljedeće

## PRETHODNO OBVEZUJUĆE MIŠLJENJE

Državne potpore sadržane u odredbama članka 1. do 4. Nacrta Prijedloga Zakona o
izmjenama i dopunama Zakona o državnoj potpori za obrazovanje i izobrazbu s
Konačnim prijedlogom Zakona, sukladne su s odredbama Zakona o državnim
potporama.

```
Obrazloženje
```

Agencija je Nacrt Prijedloga Zakona ocjenjivala isključivo s aspekta njegove
usklađenosti sa Zakonom o državnim potporama.
Hrvatski sabor 24. listopada 2007., donio je Zakon o državnoj potpori za
obrazovanje i izobrazbu (»Narodne novine«, broj 109/07) kojim su predviđene
državne potpore za usavršavanje putem poreznih olakšica. Korisnici navedenih
potpora su poduzetnici koji upućuju svoje radnike na obrazovanje i usavršavanje,
te poduzetnici u čijim se pogonima i radionicama izvodi naukovanje za obrtnička
zanimanja.
Prije usvajanja rečenog Zakona od strane Hrvatskoga sabora, Agencija je izdala
prethodno obvezujuće mišljenje od 24. rujna 2007.
Zakonom o državnoj potpori za obrazovanje i izobrazbu predviđeno je da se pri
izračunu državne potpore osnovica poreza na dobit i dohodak umanjuje za
propisani postotak opravdanih troškova općeg i posebnog obrazovanja i izobrazbe,
iako se, za poduzetnike koji obračunavaju umanjenja osnovice poreza na dohodak,
sukladno Zakonu o porezu na dohodak (»Narodne novine«, broj 177/04 i 77/08),
ukupna godišnja osnovica poreza na dohodak utvrđuje temeljem dohotka kojeg
fizička osoba ostvaruje iz nesamostalnog rada, samostalne djelatnosti, imovine i
imovinskih prava, kapitala, osiguranja i drugog dohotka.
Također, u Zakonu o državnoj potpori za obrazovanje i izobrazbu predviđen je
samo najveći iznos potpore koju ostvaruju poduzetnici za primanje naučnika u
postotnom iznosu umanjenja osnovice poreza na dobit i dohodak.
S obzirom da je naprijed navedeni način izračuna državne potpore primijećen
nakon stupanja na snagu Zakona o državnoj potpori za obrazovanje i izobrazbu,
Vlada Republike Hrvatske donijela je 18. prosinca 2007. Uredbu o izmjenama i
dopunama Zakona o državnim potporama za obrazovanje i izobrazbu (»Narodne
novine«, broj 105/07) kojom su ograničene državne potpore za primanje naučnika
na naukovanje. Zbog ograničenog trajanja navedene Uredbe, izrađen je Nacrt
Prijedloga Zakona s ciljem usklađivanja postojećeg Zakona o državnoj potpori za
obrazovanje i izobrazbu sa Zakonom o porezu na dohodak.
Stoga je u članku 1. Nacrta Prijedloga Zakona, predviđeno da se kao osnovica za
izračun potpore za obrazovanje i izobrazbu fizičkim osobama koje obavljaju
samostalnu djelatnost uzima u obzir »dohodak od samostalne djelatnosti«, a ne
»osnovica za obračun poreza na dohodak«.
Budući da je Vlada Republike Hrvatske, nakon stupanja na snagu Zakona o državnoj
potpori za obrazovanje i izobrazbu i Uredbe o izmjenama i dopunama Zakona o
državnim potporama za obrazovanje i izobrazbu, donijela Odluku o karti
regionalnih potpora (»Narodne novine«, broj 52/08), u članku 1. Nacrta
Prijedloga Zakona predviđeno je da se korisnicima državne potpore koji obavljaju
djelatnost na području koje je regionalnom kartom državnih potpora određeno kao
područje Središnje i Istočne (Panonske) Hrvatske i Jadranske Hrvatske, može,
dozvoljeno smanjenje dohotka od samostalne djelatnosti ili porezne osnovice
poreza na dobit, uvećati do 10 posto odnosno do 5 posto ako djelatnost obavljaju
na području Sjeverozapadne Hrvatske.
Također, u članku 2. i 3. Nacrta Prijedloga Zakona, predviđeno je da korisnici
državne potpore koji spadaju u kategoriju malih ili srednjih poduzetnika, a
obveznici su plaćanja poreza na dohodak, pri izračunu državne potpore za
obrazovanje i izobrazbu umanjuju dohodak od samostalne djelatnosti.
U članku 4. stavku 4. Nacrta Prijedloga Zakona propisano je da se poduzetnicima
koji primaju naučnike na naukovanje, ograničava iznos umanjene porezne osnovice
poreza na dobit ili dohodak od samostalne djelatnosti do godišnjeg neoporezivog
iznosa nagrada učenicima za vrijeme praktičnog rada i naukovanja po svakom
naučniku. Neoporezivi iznos nagrada učenicima za vrijeme praktičnog rada i
naukovanja, utvrđuje se sukladno propisima o oporezivanju dohotka.
Sukladno navedenom, izmjene i dopune Zakona o državnoj potpori za obrazovanje i
izobrazbu, sadržane u Nacrtu Prijedloga Zakona o državnoj potpori za obrazovanje
i izobrazbu, izrađene su sukladno odredbama Zakona o državnim potporama.
Sukladno odredbi članka 10. stavka 2. Zakona o državnim potporama, ovo prethodno
obvezujuće mišljenje dostavit će se Vladi Republike Hrvatske i Hrvatskom saboru,
te će se isto, sukladno odredbi članka 18. Zakona o državnim potporama objaviti
u »Narodnim novinama«.

Klasa: 430-01/2008-02/29
Urbroj: 580-03-08-43-02
Zagreb, 28. kolovoza 2008.

Predsjednica Vijeća
za zaštitu tržišnog natjecanja
**Olgica Spevec**, v. r.

Ostalo, NN 103/2008-3139
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)